tartuNLP/wikipedia-smugri-20251201 huggingface dataset:
Digitaalinen kuvakorrelaatio

Digitaalinen kuvakorrelaatio (DIC, engl. Digital Image Correlation) on videoseurantaan ja signaalinkäsittelyyn perustuva menetelmä, jolla voidaan seurata esimerkiksi jonkin kappaleen muodonmuutoksia, liikettä tai lämpötilaa. Menetelmän perusperiaate on se, että tarkastelun kohteesta kuvataan videota, ja yksittäisiä kuvia verrataan toisiinsa muutosten tunnistamiseksi. Tämä vertailu hyödyntää tyypillisesti ristikorrelaatiolaskentaa. 
Historia.
Menetelmän pohjatyötä tehtiin jo 1970-luvulla, mutta tällöin siihen kohdistui vielä paljon teknologisia rajoitteita. Digitaalikamerat olivat harvinaisia, kalliita ja epätarkkoja, joten DIC:n pioneerit käyttivät filmikameroita. Filmi oli sitten kehitettävä ja digitoitava ennen kuin laskentaa voitiin edes aloittaa, minkä lisäksi tietokoneiden laskentateho oli varsin rajallinen. Menetelmän suosio alkoikin nousta vasta 1990-luvulla, jolloin kohtuullisen tarkat digitaaliset videokamerat alkoivat olla saavutettavia. 
Toimintaperiaate.
Ottakaamme esimerkiksi kappaleen muodonmuutoksen seuranta vaikkapa vetokokeessa. Kappaleesta otetaan kuva ennen kuormituksen aloittamista, jolloin määritetään jokaiselle sen pinnan pisteelle jokin lähtösijainti. Kuva jaetaan pienempiin, muutaman pikselin alijoukkoihin, joilla on kuvassa tietyt koordinaatit. Kun koe aloitetaan, alijoukot lähtevät liikkumaan eri suuntiin. Kunkin ajanhetken kuvaa verrataan alkuperäiseen kuvaan, ja paikallistetaan jokaisen alijoukon uusi sijainti. Näin voidaan laskea kaikkien pinnan alueiden siirtymät, ja saadaan muodonmuutoskartta, joka kuvaa pinnan muodonmuutoksia kattavasti. 
Menetelmän edut ja haitat.
DIC-menetelmän tärkein etu on se, ettei se edellytä minkään mittalaitteen kiinnittämistä tarkasteltavaan pintaan. Sillä voidaan näinollen tarkastella esimerkiksi hyvin hauraita pintoja, jotka vaurioituisivat herkästi tai hyvin kuumia asioita, jotka edellyttävät myös mittalaitteelta lämmönkestoa. 
Suurin haittapuoli on se, että monet tekijät vaikuttavat mittauksen tarkkuuteen . Pinnassa on oltava riittävän selkeää kuviointia, jotta kohdat tunnistetaan oikein. Valaistuksen täytyy myös olla sopiva. Käytettävän kameran täytyy olla hyvin tarkennettu eikä se saa liikkua tai heilua lainkaan .
Franklin Green

Franklin Crawford ”Frank” Green (5. toukokuuta 1933 Chicago, Illinois – 24. elokuuta 2003 Grand Junction, Colorado) oli yhdysvaltalainen ampuja, olympiamitalisti ja maailmanmestari.
Green saavutti 50 metrin vapaapistooliammunnassa olympiahopeaa Tokiossa 1964 hävittyään suomalaiselle Väinö Markkaselle tuloksellaan 557 kolmella pisteellä ja joukkuekilpailun MM-hopeaa Kairossa 1962. 25 metrin isopistooliammunnan joukkuekilpailussa hän voitti maailmanmestaruuden Wiesbadenissa 1966 ja MM-hopeaa Kairossa 1962. Green voitti myös kolme kultamitalia Pan-Amerikan kisoista.
Suvi Virtanen

Suvi Mirjami Virtanen (s. 1957) on suomalainen lääkäri (LT) ja elintarviketieteilijä, joka työskentelee Terveyden ja hyvinvoinnin laitoksella (THL) tutkimusprofessorina. Hän tutkii erityisesti lasten sekä odottavien ja imettävien äitien ravitsemusta. Hän on ollut myös usein tiedotusvälineiden haastateltavana ruokavalioon, ravinnon sisältämiin vitamiineihin ja ravitsemussuosituksiin liittyen.
Virtanen valmistui lääkäriksi Helsingin yliopistosta (LL, 1983). Hän opiskeli myös elintarviketieteiden maisteriksi (ETM, 1988). Hän jatkoi opintojaan lääketieteen tohtoriksi (LT, 1992), väitellen vuonna 1992 Helsingin yliopistossa ruokavalion itsesäätelyä ja ykköstyypin diabetestä käsittelevällä tutkimuksellaan. Englanninkielinen artikkeli väitöskirja oli otsikoitu "Diet and metabolic control in Finnish diabetic adolescents and young adults".
Ennen THL:n tutkimusprofessuuria (2005-) Virtanen työskenteli Suomen Akatemian tutkimusassistenttina (1986-1991) ja nuorempana tutkijana (1991-1995). Sitten hän oli Tampereen yliopiston epidemiologian professori (1997-1999 täyspäiväisesti, vuosina 2000-2020 osa-aikaisesti) ja Suomen Akatemia vanhempana tutkija (2000-2005).
Maria Tirkkonen

Hedvig Maria Tirkkonen (o.s. Enegrén, 19. joulukuuta 1842 Tyrvää – 2. tammikuuta 1919 Tampere) oli suomalainen kauppias, joka kuului tamperelaisen liike-elämän merkkihenkilöihin. Hän rakennutti Tampereelle valtakunnallisesti merkittävän Tirkkosen talon.
Maria Tirkkonen ja hänen aviopuolisonsa Johan (Juhana) Tirkkonen ryhtyivät kangastavaran tukkukauppiaiksi vuonna 1869. Aloittaessaan liiketoiminnan he olivat vähävaraisia kulkukauppiaita, jotka kiersivät hevoskuormineen Hämeen ja Savon maaseutua. Parin vuoden jälkeen heillä oli varaa hankkia vakinainen myyntikoju Tampereen Raatihuoneen paikalla sijainneista niin sanotuista salonkipuodeista. Vuonna 1875 he siirsivät kauppapuotinsa Kauppakadun ja Kuninkaankadun kulmassa sijainneisiin vuokratiloihin, kauppias Orellin puutaloon. Tirkkoset ostivat talon ja tontin itselleen vuonna 1884.
Tirkkosen pariskunta nousi sitkeällä työnteollaan Tampereen varakkaimpien kauppiaiden joukkoon. Kun Juhana Tirkkonen kuoli vuonna 1892, Maria-leski jatkoi menestyksekästä kauppiasuraa yksin. Hän rakennutti vanhan puutalon paikalle uuden, uhkean liike- ja asuinrakennuksen. Lars Sonckin ja Birger Federleyn suunnittelema jugendtyylinen talo valmistui vuosina 1900–1901. Kyseessä oli oman aikansa moderni tavaratalo, jossa oli liiketiloja kahdessa kerroksessa. Jonkin aikaa Tirkkosen kauppa oli koko Suomen suurin kangas- ja pukinemyymälä. Siellä työskenteli 36 liikeapulaista, ja asiakkaita palveltiin sekä suomeksi että ruotsiksi.
Uuden liiketalon valmistuttua Maria ja Juhana Tirkkosen poika Nikolai siirtyi kangasmyymälän johtajaksi. Maria Tirkkonen alkoi puolestaan hoitaa erillistä lankaosastoa, joka toimi samassa rakennuksessa. Hän lopetti kauppiaan työt vuonna 1913.
Liiketoimiensa ohella Maria Tirkkonen tunnettiin aktiivisena hyväntekeväisyyden harjoittajana. ”Hänen lämminhenkinen sydämensä uhkui aina rakkautta lähimmäisiinsä ja missä apua ja tukea tarvittiin siellä hän oli auttamassa”, kirjoitti "Aamulehti" Tirkkosen kuoleman jälkeen tammikuussa 1919.
Maria ja Juhana Tirkkonen on haudattu Kalevankankaan hautausmaalle.
Julius Caesar Scaliger

Julius Caesar Scaliger (23. huhtikuuta 1484 Riva del Garda, Italia – 21. lokakuuta 1558 Agen, Ranska) oli italialainen humanisti, filosofi ja lääkäri. Hänen oikea nimensä oli Giulio Bordone. Hän oli Joseph Justus Scaligerin isä.
Elämä ja ura.
Omien sanojensa mukaan kahdentoista vuoden iässä hänen sukulaisensa keisari Maksimilian asetti Scaligerin palvelijakseen. Hän pysyi keisarin palveluksessa seitsemäntoista vuotta ja kunnostautui sotilaana ja kapteenina, mutta muutti vuonna 1529 Ranskan Ageniin, jossa hän harjoitti lääkärin ammattia. Jonkin aikaa Scaligerin kuoleman jälkeen hänen poikansa viholliset väittivät, että hänen kertomuksensa elämästään, sukutaustastaan ja seikkailuistaan ennen Ageniin saapumistaan olivat tarua.
Itseopiskelun kautta Scaligerista oli tullut suuri antiikin tuntija, ja kuollessaan vuonna 1558 hänellä oli korkea tieteellinen ja kirjallinen maine. Vuonna 1531 hän painatti ensimmäisen Erasmus Rotterdamilaista vastaan pitämänsä solvauspuheen, jossa hän puolusti Ciceroa ja ciceronilaisia. Hänen merkittävimpiä teoksiaan ovat "De causis linguae latinae" (1540), ensimmäinen tieteellisellä pohjalla oleva latinan kielioppi, ja hänen kuuluisa "Poetices sive de arte poetica libri VII" (1561, useita myöhempiä painoksia). Jälkimmäistä teosta on kutsuttu renessanssin kattavimmaksi ja arvovaltaisimmaksi runousopin teokseksi; se on käsikirja, joka antaa ohjeita aloitteleville runoilijoille tiiviissä, lähes käskevässä muodossa. Scaliger tukeutuu Aristoteleeseen, jota hän kuvailee ”imperator noster, omnium bonarum artium dictator perpetuus” (”Meidän komentajamme, kaikkien hyvien taiteiden ikuinen diktaattori”), mutta hän on mukauttanut sääntöjään Horatiuksen "Ars poetica" -teoksesta ja roomalaisista retoriikoista kuten Cicerosta ja Quintilianuksesta. 
Scaliger on saanut vaikutteita pääasiassa latinankielisestä runoudesta ja ihailee ensisijaisesti Vergiliusta, joka on esikuvana muiden yläpuolella, kun taas Homeros asetetaan häntä paljon alemmaksi. Hän painottaa ennen kaikkea muotoa ja analysoi huolellisesti runouden kieltä. Lisäksi Scaliger kirjoitti filosofisia ja luonnontieteellisiä tutkielmia ja kommenttaareja Hippokrateen, Aristoteleen, Theofrastoksen ja muiden teoksista. Scaligerin kirjoituksille on ominaista erinomaisen latinankielen lisäksi jatkuva taipumus itsensä ylistämiseen ja muiden solvaamiseen, joka yhdistyy oudolla tavalla laajaan tietämykseen, terävään päättelyyn ja yksityiskohtaisuuteen.
George Unwin

George Cecil ”Grumpy” Unwin (18. tammikuuta 1913 – 28. kesäkuuta 2006) oli Britannian kuninkaallisten ilmavoimien lentäjä, joka saavutti 13 varmennettua ilmavoittoa ja häntä pidetään siten hävittäjä-ässänä. Lempinimen ”Grumpy” () antoi Britannian ilmasodan alkuvaiheissa Duxfordin lentoyksikön komentaja Douglas Bader. Ylikersantti Unwin oli ensimmäisiä aliupseereja, jotka lensivät Spitfirella. Unwin osallistui muun muassa taisteluun Ranskasta ja taisteluun Englannista. George Unwinin lentäjäkoulutus alkoi vuonna 1935 ja hän oli eläköityessään 1961 sotilasarvoltaan "Wing Commander" (suom. arvo lähinnä majuri). 
George Unwin syntyi Yorkshiressä hiilikaivosmiehen poikana. Hän värväytyi 1929 ilmavoimiin. Lentokoulutuksensa jälkeen hän lensi Gloster Gauntletilla sekä Bristol Blenheimillä, kunnes sai Supermarine Spitfiren varhaisen version lennettäväkseen (Mk. Ib &amp; Mk. II). Unwin komensi kylmän sodan aikana vuosina 1949–1951 Britannian ilmavoimien laivuetta 84. 
Ilmataisteluvoittoja on kirjattu seuraavasti: 13 varmennettua, 2 jaettua sekä 2 varmistamatonta ja 2 mahdollista pudotusta. Hän sai useita tunnustuksia, muun muassa DSO:n sekä DFM:n (Distinguished Flying Medal) ansiosoljella. Unwin tuhosi ainakin Hs 126-, Me 109-, Me 110-, Ju 88-, He 111- ja Do 17-tyyppisiä saksalaisia sotilaskoneita. George Unwin toimi lennonopettajana sotilasyksiköissä ja hän oli myös uuden Spitfire-muunnoksen (Mk. Vb) koelentäjänä. Vuonna 1944 Unwin palasi taistelutehtäviin De Havilland D.H.98 Mosquiton ohjaimissa. Hän ei saanut kuitenkaan kerättyä enempää ilmavoittoja.
Lähteet.
Viitteet.
Podengo barbaça

Podengo barbaça on sukupuuttoon kuollut portugalilainen koirarotu.
Ulkonäkö.
Rotu oli keskikokoinen ja sillä oli sopusuhtaiset mittasuhteet. Pää oli pieni ja lyhyt, kuono hieman suorakaiteen muotoinen, korvat pystyt, lyhyet ja teräväkärkiset ja niska vahva ja pitkä. Raajat olivat lyhyet mutta vahvat ja häntä levossa roikkuva mutta työskennellessä ylös nostettu ja kärjestään kaareutunut. Säkäkorkeus oli noin 45 cm. Karvapeite oli melko pitkä ja hieman villava ja muodosti kuonoon karkean parran. Väritys oli punainen.
Paulo Cancelan mukaan rodusta oli olemassa sekä iso että pieni muunnos ja väritys vaihteli valkoisen, keltaisen (punainen) ja valkokeltaisen välillä.
Alkuperä.
Podengo barbaça kuului alkuperäiseen pohjoisen podengotyyppiin. 1930-luvulla Leopoldo Carmona toi esille rodun tilanteen: se oli vaarassa kuolla sukupuuttoon, sillä vuosien 1932–1945 välillä vain 19 yksilöä oli rekisteröity Portugalin Kennelliittoon, minkä vuoksi niiden rekisteröinti lopetettiin kokonaan. Se ei koskaan ollut järin yleinen paikallisissa koiranäyttelyissä, joissa osallistumismäärä jäi yleensä 2–3 yksilöön. Podengo barbaça muistutti ulkoisesti karkeakarvaista portugalinpodengoa, ja molemmilla roduilla oli yhteiset juuret. 1900-luvun puolivälissä ensiksi mainittu sekoittuikin vähitellen keskikokoiseen karkeakarvaiseen portugalinpodengoon.
Etymologia.
"Barbaça" tarkoittaa "partaa", mikä viittaa rodun ulkonäköön. Pohjois-Portugalin metsästäjät kutsuivat rotua lisäksi nimillä "palhoça" ja "punainen podengo".
Terveys.
Podengo barbaçalla oli terveysongelmia, jotka osaltaan selittävät sen kuolemisen sukupuuttoon: erityisesti keuhkot olivat herkkä kohta, koska villamainen karvapeite kuivuu hyvin hitaasti sateen jäljiltä.
Seppo Salminen

Seppo Salminen -nimisiä henkilöitä ovat:
Mäntyharjun auto-onnettomuus 1996

Mäntyharjun auto-onnettomuus tapahtui valtatie 5:llä Mäntyharjulla aamuyöllä 29. helmikuuta 1996 kun Helsingistä Mikkeliin matkalla ollut tilataksi ja täysperävaunullinen Pohjolan Liikenteen rekka törmäsivät yhteen. Tilataksi murskautui täysin ja syttyi tuleen. Onnettomuudessa kuoli kuusi tilataksin matkustajaa ja autoa ohjannut taksinkuljettaja. Rekan kuljettaja loukkaantui lievästi. Tilataksi kuljetti "Viljavuuspalvelu Oy":n henkilöstöä. Onnettomuuden arveltiin johtuneen siitä että vastaantulevien kaistalle ajautuneen tilataksin kuljettaja joko nukahti tai yritti väistää hirveä.
Keijo Hietikko

Keijo Hietikko (s. 19. toukokuuta 1993) on Jalasjärveltä kotoisin oleva suomalainen iskelmä- ja tangolaulaja, joka valittiin vuoden 2022 tangokuninkaaksi Seinäjoen tangomarkkinoilla. Vuodesta 2025 alkaen Hietikko on keikkaillut yhdessä Lakia-orkesterinsa kanssa. Hietikko on koulutukseltaan teurastaja, jona hän on toiminut Atrian Kauhajoen teurastamolla. Hänellä on myös autonasentajan koulutus. Hän on ollut yhdessä avovaimonsa kanssa yläasteikäisestä lähtien ja heillä on kaksi lasta, kaksospojat. Hietikko oli Perussuomalaisten ehdokkaana Jalasjärven kunnanvaltuustoon kunnallisvaaleissa 2012, mutta ei tullut valituksi.
Hietikko on myös vuoden 2017 Suomen IskelmäMestari-laulukilpailun voittaja.
Hietikko on julkaissut joitakin biisejä kuten Yksinäisyys, Tää katotaan ja viimeisimpänä Keijon ystävän kertomasta erotarinasta insprioituneen biisin Se joka toinen.
Heta Halonen

Heta Halonen (s. 10. lokakuuta 1991 Rauma) on suomalainen laulaja, joka valittiin vuoden 2022 tangokuningattareksi Seinäjoen Tangomarkkinoilla. Halonen asuu Porissa. Hän on myös pop- ja jazzlaulun opettaja, musiikkipedagogi ja näyttelijä.
TJ Kirk

Thomas James "TJ" Kirk III (s. 20. helmikuuta 1985), tunnettu aiemmin salanimellä Terroja Lee Kincaid, on yhdysvaltalainen tubettaja, bloggaaja ja kirjailija. Hän tuli tunnetuksi satiirisista ja yhteiskuntakriittisistä videoistaan YouTube-kanavallaan Amazing Atheist. Aluksi Kirkin videot keskittyivät kritisoimaan uskontoa, pääasiassa kristinuskoa. Ajan myötä hän on laajentanut sisältöään muihin poliittisiin ja yhteiskunnallisiin aiheisiin. 
Kirkillä oli aiemmin yli miljoona tilaajaa pääkanavallaan ja yli 445 miljoonaa katselukertaa. Vuosina 2014–2017 hän oli yksi "Drunken Peasants" -nimisen uutispodcastin juontajista. 
Ennen YouTube-uraa.
Thomas James Kirk III syntyi 20. helmikuuta 1985 Pasadenassa Kaliforniassa. Hänen isänsä Thomas James Kirk Jr omisti useita vilpillisiä korkeakoululaitoksia ja istui kolme vuotta liittovaltion vankilassa. 16-vuotiaana Kirk jätti koulun kesken ja yritti sen sijaan löytää uraa kirjailijana. Kirk on maininnut useaan otteeseen YouTube-videoissaan, että hänen isänsä pahoinpiteli häntä ja hänen veljeänsä Scottya poikien nuoruudessa.
Ura.
Marraskuussa 2006 Kirk perusti YouTube-kanavan "TheAmazingAtheist" ja aloitti videoiden julkaisemisen nuoremman veljensä Scottyn avustamana. Vuonna 2007 hän julkaisi videon, joka sisälsi varoituksen 18-vuotiaan Pekka-Eric Auvisen henkisestä epävakaudesta. Myöhemmin kyseinen henkilö syyllistyi Jokelan kouluampumisiin.
Haik

Haik eli Hayk on armenialaisessa mytologiassa esiintyvä legendaarinen jätti, sotasankari ja armenialaisten esi-isä.
Tarinoissa Haikia kuvataan Raamatun Nooan, jonka arkki pysähtyi Ararat-vuorelle vedenpaisumuksen laskeuduttua, jälkeläiseksi. Haik oli rakentamassa Baabelin tornia. Hän kieltäytyi palvelemasta Babylonian kuningas Beliä, nousi kapinaan tätä vastaan ja tappoi hänet taistelussa vapauttaen armenialaiset mesopotamialaisten alaisuudesta. Haik johdatti armenialaiset Vanjärven länsipuolelle, jonne perusti valtakuntansa.
Mys-Kamennyi

Mys-Kamennyi tai Mys Kamennyi () on kylä, samannimisen maalaiskunnan keskus sekä öljyteollisuuden satamapaikka Jamalin Nenetsian autonomisen piirikunnan Jamalin niemimaalla sijaitsevassa Jamalin kunnallispiirissä Luoteis-Siperiassa, Obinlahden länsirannalla.
Pouta (täsmennyssivu)

Pouta voi tarkoittaa muun muassa seuraavia:
Pancalieri

Pancalieri () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 1 980 asukasta.
Hanna Bennison

Hanna Ulrika Bennison (s. 16. lokakuuta 2002) on ruotsalainen jalkapalloilija, pelipaikaltaan keskikenttäpelaaja. Hän edustaa kaudella 2025–2026 alkaen espanjalaista Real Madridia ja on pelannut Ruotsin naisten maajoukkueessa vuodesta 2019.
Bennison edusti kotimaassaan FC Rosengårdia ja siirtyi englantilaisseura Evertoniin vuonna 2021. Ensimmäisellä kaudellaan Englannin Superliigassa hän pelasi 22 ottelua ja teki niissä yhden maalin, syyskuussa 2021 Birmingham Cityä vastaan. Toisella kaudella hän pelasi 21 liigaottelua ja teki niissä kolme maalia. Kaudella 2023–2024 hän pelasi 20 liigaottelua ja teki niissä yhden maalin. Kaudella 2024–2025 hän pelasi italialaisseura Juventuksessa 23 Serie A -ottelua ja teki niissä yhden maalin. Bennison siirtyi kesällä 2025 espanjalaiseen Real Madridiin.
Bennison on kesäkuun 2025 loppuun mennessä pelannut Ruotsin naisten maajoukkueessa 56 maaottelua ja tehnyt niissä kolme maalia. EM-kilpailuissa 2022 Ruotsin yltäessä välieriin Bennison tuli vaihdosta kentälle joukkueensa kaikissa viidessä ottelussa ja teki 2–1-voittomaalin alkulohko-ottelussa Sveitsiä vastaan. MM-kilpailuissa 2023 saavutuksena oli pronssimitali, ja Bennison pelasi ensimmäisen alkulohko-ottelun kokonaan sekä tuli kolmessa ottelussa vaihdosta kentälle.
Daphne van Domselaar

Daphne van Domselaar (s. 6. maaliskuuta 2000 Beverwijk) on alankomaalainen jalkapalloilija, pelipaikaltaan maalivahti. Hän on pelannut Alankomaiden naisten maajoukkueessa vuodesta 2022. Hän edustaa Englannin Superliigassa pelaavaa Arsenalia.
Van Domselaar siirtyi kesällä 2017 FC Twenten joukkueeseen. Hän voitti Alankomaiden liigamestaruuden vuosina 2019, 2021 ja 2022 ja oli kahdella jälkimmäisellä mestaruuskaudella joukkueen ykkösmaalivahti. Hän siirtyi vuonna 2023 Englantiin. Hän edusti kauden 2023–2024 Aston Villaa ja siirtyi kesällä 2024 Arsenaliin.
Van Domselaar on pelannut useissa Alankomaiden nuorten maajoukkueissa. Hän pelasi Alankomaiden naisten maajoukkueessa ensimmäisen ottelunsa helmikuussa 2022 Suomea vastaan. Toisen kerran hän pääsi pelaamaan EM-kilpailuissa 2022, kun hän tuli joukkueensa ensimmäisessä ottelussa Ruotsia vastaan kentälle ykkösmaalivahti Sari van Veenendaalin loukkaannuttua pelin ensimmäisellä jaksolla. Hän pelasi myös joukkueensa kaksi seuraavaa EM-turnauksen alkulohko-ottelua ja tappiollisen puolivälieräottelun. Kesäkuun 2025 loppuun mennessä hän on pelannut 34 maaottelua.
Dean Woods

Dean Anthony Woods (22. kesäkuuta 1966 Wangaratta – 3. maaliskuuta 2022) oli australialainen ratapyöräilijä ja olympiavoittaja.
Woods voitti joukkuetakaa-ajossa olympiakultaa Los Angelesissa 1984, missä hän myös sijoittui takaa-ajossa neljänneksi. Soulin kesäolympialaisissa 1988 hän saavutti hopeaa takaa-ajossa ja pronssia joukkuetakaa-ajossa. Woods palasi kolmansiin olympiakisoihinsa Atlantassa 1996 voittaen joukkuetakaa-ajossa pronssia. Hän voitti mitaleita myös MM- ja Kansainyhteisön kisoista. Woods sairastui myöhemmin syöpään johon kuoli 55-vuotiaana 3. maaliskuuta 2022.
Varinder Singh

Varinder Singh (16. toukokuuta 1947 Dharowali, Brittiläinen Intia – 28. kesäkuuta 2022 Jalandhar) oli intialainen maahockeypelaaja, olympiamitalisti ja maailmanmestari.
Singh kuului Intian miesten maajoukkueen kokoonpanoon sen voittaessa olympiapronssia Münchenissä 1972, maan historian ainoan maailmanmestaruuden Malesiassa 1975 ja MM-hopeaa Alankomaissa 1973. Hän edusti maataan myös muun muassa Montréalin kesäolympialaisissa 1976, missä Intia oli seitsemäs, ja Argentiinan MM-kilpailuissa 1978. Vuosien 1974 ja 1978 Aasian kisoissa Singhin edustama Intia sijoittui hopealle. Singh kuoli jalandharilaisessa sairaalassa 75-vuotiaana 28. kesäkuuta 2022.
Galleria Katariina

Galleria Katariina on Helsingin Taiteilijaseuran ylläpitämä näyttelytila Helsingissä. Galleria avattiin parin vuoden tauon jälkeen uudelleen vuonna 2021 Rikhardinkadulle taidelainaamon naapuriin.
Galleria Katariina on toiminut vuodesta 1981 useassa eri osoitteessa.
Se sai nimensä Katariinankadusta, jonka varrella oli ensimmäinen Aarno Ruusuvuoren suunnittelema näyttelytila.
Ennen nykyistä sijaintia Galleria Katariina toimi pitkään Kalevankatu 16:ssa 140 neliön tiloissa ja sitä ennen Kasarmitorin varrella Pohjoisella Makasiinikadulla Katariinankadun jälkeen.
Maajoukkue

Maajoukkue on jonkin valtion, itsehallintoalueen tai kansakunnan oma joukkue jossakin urheilulajissa.
Kilpaileminen.
Maajoukkueet kilpailevat esimerkiksi MM-kisoissa ja mantereen omissa kilpailuissa (esimerkiksi EM-kisat).
Nykyään maajoukkueeseen pääseminen vaatii maan kansalaisuutta.
Hilja Hyvärinen

Hilja Lydia Hyvärinen, o. s. "Vikkula" (16. lokakuuta 1881 Pirkkala – 11. joulukuuta 1939 Vihti) oli suomalainen Osakeyhtiö Aitan kangasliikkeen toimitusjohtaja.
Hilja Hyvärinen kävi Tampereen suomalaisen tyttökoulun ja sen jälkeen hän opiskeli kaupallista alaa Tukholmassa Bröderna Påhlmans Handelsinstitutissa. Hyvärinen toimi kirjanpitäjänä ja kirjeenvaihtajana Turussa muun muassa Oy. Christianssenin konttorissa ja sen jälkeen hän oli useita vuosia työssä Kansallis-Osake-Pankin pääkonttorissa Helsingissä.
Vuodesta 1910 alkaen Hyvärinen toimi vuonna 1906 perustetun helsinkiläisen kangastavara-alan tukku- ja vähittäisliikkeen Osakeyhtiö Aitan toimitusjohtajana. Hän oli mukana Suomen liike- ja virkanaisten liiton toiminnassa liiton perustamisesta lähtien ja kuului liiton johtokuntaan. 
Hilja Hyvärinen oli naimisissa Karl Toivo Hyvärisen (1884–1949) kanssa. Toivo Hyvärinen toimi aiemmin pankkialalla mutta tuli sitten myös Oy Aitan palvelukseen.
Grand Tour (pyöräily)

Grand Tour -kilpailuja eli pyöräilyn suuria ympäriajoja ovat maantiepyöräilyn kolme arvostetuinta etappikilpailua: Ranskan ympäriajo, Italian ympäriajo ja Espanjan ympäriajo. 
Kaikki kolme kilpailua ovat kolmen viikon mittaisia ja yli 3 000 kilometrin pituisia. Kilpailut jakautuvat etappeihin joiden lukumääräksi on vakiintunut 21. Etapeista suurin osa on 150–200 kilometrin yhteislähtöisiä etappeja, ja osa lyhyempiä väliaikalähtöisiä aika-ajoetappeja. Kilpailun ensimmäisen ja toisen viikon jälkeen on yleensä myös yksi lepopäivä. Kaikkiin etappeihin yhteenlaskettuna vähiten aikaa käyttänyt ajaja on kilpailun voittaja. 
Grand Tour -kilpailut antavat eniten pisteitä maantiepyöräilyn korkeimmassa kilpasarjassa UCI World Tourissa. Grand Tourit ovat myös Kansainvälisen pyöräilyliiton ainoita kilpailuja, joiden kesto on yli 14 päivää.
Ranskan ympäriajo.
Vanhin ja arvostetuin ympäriajoista on "Tour de France" eli Ranskan ympäriajo. Kilpailu järjestettiin ensimmäisen kerran vuonna 1903 ja se ajetaan tavallisesti heinäkuussa.
Italian ympäriajo.
"Giro d' Italia" eli Italian ympäriajo on toiseksi vanhin Grand Toureista ja se järjestettiin ensimmäisen kerran 1909. Kilpailu ajetaan tavallisesti toukokuussa, joten se on kilpailukalenterin vuoden ensimmäinen Grand Tour. 
Espanjan ympäriajo.
"Vuelta a España" eli Espanjan ympäriajo on Grand Toureista nuorin ja se järjestettiin ensimmäisen kerran vuonna 1935 ja vuodesta 1955 lähtien se on järjestetty vuosittain. Vuelta ajettiin pitkään keväisin, mutta vuodesta 1995 lähtien se on ajettu syyskuussa, jotta se ei menisi päällekkäin Italian ympäriajon kanssa.
Liike Nyt Nuoret

Liike Nyt Nuoret eli Liikkeen Nuoret () on vuonna 2020 perustettu Liike Nyt -puolueen nuorisojärjestö. Järjestön tavoite on herättää nuorten kiinnostusta yhteiskunnallisiin asioihin sekä osallistaa nuoria politiikkaan ja yhteiskunnalliseen keskusteluun. Järjestön puheenjohtaja on vuonna 2023 Iina Ilmarinen.
Liike Nyt Nuorten politiikka perustuu puolueen poliittisten tavoitteiden edistämiseen nuorten näkökulmasta. Järjestö pitää esillä tasa-arvoista, avointa ja modernia yhteiskuntaa, kaikkien mahdollisuutta kouluttautua sekä tehdä omaa elämäänsä koskevia valintoja.
Liike Nytin nuorisojärjestöön kuuluu noin 20 jäsentä.
Grand Tour (täsmennyssivu)

Grand Tour voi tarkoittaa seuraavia:
Meg DeLacy

Margaret DeLacy Kelley (s. 9. heinäkuuta 1996 Los Angeles, Kalifornia), taiteilijanimeltään Meg DeLacy on yhdysvaltalainen näyttelijä ja laulaja. Hän on tullut tunnetuksi roolistaan DCn sarjassa "Stargirl", jossa DeLacy esittää Stargirlin arkkivihollista Cindy Burmania eli Shivia. 
Nuoruus.
DeLacy syntyi ja kasvoi Etelä-Kaliforniassa. Hän on puoliksi aasialainen (filippiiniläinen) äitinsä puolelta.
Ura.
DeLacylla on oma YouTube-kanava.
Roolistaan elokuvassa "Woodstock or Bust" DeLacy oli Lady Filmmakers Film Festivalin parhaan naissivuosan ehdokkaana vuonna 2019.
Vuodesta 2020 alkaen DeLacy näyttelee ilkeää Cindy Burmania "Stargirlissa".
Yksityiselämä.
DeLacy on kihloissa Brody Bakerin kanssa.
Liikkeen Naiset

Liikkeen Naiset on vuonna 2020 perustettu Liike Nyt -puolueen naisjärjestö. Järjestön tavoite on edistää naisten osallisuutta ja osallistumista politiikkaan sekä yhteiskunnalliseen keskusteluun. Järjestön puheenjohtaja on Satu Vekama. Järjestön politiikka perustuu Liike Nytin arvoihin ja periaatteisiin. Järjestö pitää esillä tasa-arvoa, avoimuutta ja modernia yhteiskuntakehitystä.
Ristisaaren lajittelulaitos

Ristisaaren lajittelulaitos oli Pielisjoessa Joensuun pohjoispuolella sijainnut aikoinaan Suomen suurin puutavaran lajittelutyömaa. Erottelupaikka toimi lähes sata vuotta aina syksyyn 1970 saakka. 
Erottelupaikan sulkemisen jälkeen joessa sijainneet uiton tarvitsemat laitteet sekä erottelu- ja niputuslaitos purettiin. Erottelupaikalla oli myös rannalla sijainneita rakennuksia, joista nykyisin on jäljellä suojeltu piiriesimiehen asunto- ja konttorirakennus sekä apurakennuksia. 1980-luvun alussa purettiin suuri ruokalarakennus ja joen rannalla ollut varastorakennus.
Esimerkiksi vuoden 1937 uittokaudella Ristisaaressa lajiteltiin noin 25 miljoonaa tukkia 700 työntekijän voimin ja lajittelua tehtiin 20 tuntia vuorokaudessa kahtena 10 tunnin vuorona. Lajittelutyömaalla oli myös sähkövalaistus. Puutavaraa Ristisaareen uitettiin sekä Pohjois-Karjalasta että Vienan Karjalasta Neuvostoliiton rajan takaa. Neuvostoliitosta tullut puutavara lastattiin lajittelun jälkeen Joensuussa tukkijuniin ja kuljetettiin Rajajoen kautta takaisin Neuvostoliittoon. Suomalaisiin puun uittajiin kuuluivat tuolloin Enso-Gutzeit Oy, Kaukaan tehtaat, A. Ahlström Oy, Repola Wood, Hackman &amp; Co, Kymintehtaat, Wahl &amp; Co, Itä-Suomen Faneeritehdas Oy, Sulka Oy ja Löydön Saha.
Narjan-Marin lentoasema

Narjan-Marin lentoasema () on Nenetsian pääkaupungin Narjan-Marin lentoasema Pohjois-Venäjällä. Lentoasema palvelee sekä siviili- että sotilasilmailua.
Kyrkösjärven voimalaitos

Kyrkösjärven voimalaitos on vesivoimala Kyrkösjärven tekojärven lasku-uomassa Seinäjoen kaupungin alueella. 
Kyrkösjärvi ja voimalaitos olivat Kalajärven tekojärven tavoin osa Kyrönjoen vesistötaloussuunnitelmaa, joka valmistui vuonna 1965. Se suunniteltiin varastoimaan Seinäjoen ja Kihniänjoen tulvavesiä. Järven ja voimalaitoksen rakentaminen aloitettiin vuonna 1977 ja ne otettiin käyttöön vuonna 1980.
Tekniset tiedot.
Voimalaitoksen tekniset ja tilastotiedot ovat:
Laakakolva

Laakakolva ("Pytho depressus") on havupuissa elävä kovakuoriaislaji. Aikuinen laakakolva on kooltaan 10-15 mm pitkä ja väriltään tummansininen tai ruskea. Laji muistuttaa ensinäkemältä maakiitäjäisiä. Toukka on litteähkö ja miltei nauhamainen. Laakakolvan toukan peräpäässä on kaksi etäällä toisistaan olevaa sarvea ja niiden välissä rivissä 12 tummaa nystyä. Laji elää sekä pystyyn kuivuneissa että kaatuneissa männyissä ja kuusissa, jossa on aiemmin ollut kaarnakuoriaisten tai muiden kovakuoriaisten toukkia. Laji käyttää ravinnokseen puiden nila- ja jälsikerrosta. Laakakolva on sekundäärinen nilansyöjä.
Laakakolva on Suomessa luokiteltu elinvoimaiseksi ja vakiintuneeksi lajiksi. Lajia esiintyy Suomessa koko valtakunnan alueella. Laajemmin lajia esiintyy lähinnä Fennoskandiassa ja keskisessä Euroopassa.
Buturlinovkan lentotukikohta

Buturlinovkan lentotukikohta (, Buturlinovkan sotilaslentokenttä; kansallinen lentopaikkakoodi: ЬУОИ) on Venäjän Voronežin alueella, noin 4 kilometriä Buturlinovkan keskustan eteläpuolella sijaitseva lentotukikohta.
Tukikohdassa betonipäällysteinen 2,5 kilometriä pitkä kiitotie. Lentoasema sijaitsee alle 160 kilometrin etäisyydellä Ukrainan Luhanskin alueesta.
Lentotukikohdassa toimi ainakin alkuvuonna 2020 tilapäisesti Suhoi Su-34 -lentokalustoa käyttävä 47. lentorykmentti. Rykmentin kotitukikohta eli Voronežin Baltimorin lentotukikohta oli tuolloin ollut korjaustöiden piirissä. Sittemmin esimerkiksi kesäkuun ja kevään 2022 satellikuvien analyysin perusteella on arvioitu, että havaitusta lentokalustosta (noin 30 helikopteria, erityisesti mallia Mil Mi-8/17 ja esimerkiksi Tupolev Tu-134 ja Antonov An-12 lentokoneita) päätellen, lentotukikohta toimisi Venäjän helmikuussa 2022 aloittamassa hyökkäyssodassa mahdollisesti logistisena lentävän kaluston (lentokoneiden ja helikoptereiden) täydennyskeskuksena.
Jalebi

Jalebi on suosittu makea välipala Etelä- ja Länsi-Aasiassa, Afrikassa ja Mauritiuksella. Sillä on monia nimiä, mukaan lukien "jilapi", "jilebi", "jilipi", "zulbia", "jerry", "mushabak", "z’labia" tai "zalabia".
Eteläaasialainen lajike valmistetaan uppopaistamalla maida-jauhoista (tavallinen jauho tai yleisjauho) valmistetusta taikinasta pretzelin tai pyöreän muotoisia, jotka sitten liotetaan sokerisiirapissa. Jalebi voidaan syödä jogurtin tai rabrin kanssa (Pohjois-Intiassa) sekä valinnaisten ​​muiden makujen, kuten kewran (tuoksuvesi), kanssa.
Joissakin Länsi-Aasian keittiöissä jalebi voi koostua hiivapaistetusta taikinasta, joka on kastettu hunaja- ja ruusuvesisiirappiin. Pohjois-Afrikan zalabiassa käytetään erilaista taikinaa sekä hunajasiirappia ja ruusuvettä.
Jalebi voidaan tarjoilla lämpimänä tai kylmänä. Niissä on hieman pureskeltava rakenne ja kiteinen sokerimainen ulkopinnoite. Siirappiin lisätään joskus sitruunahappoa, limetin mehua ja ruusuvettä. Samanlaisia, ​​mutta erillisiä ruokia ovat "imarti", "chhena jalebi", "lokma", "zalabiyeh" ja "bamiyeh".
Adel Bagrou

Adel Bagrou () on maalaiskunta ja sen keskuskylä Hodh Charguin alueen Amourjin departementissa Mauritaniassa. Se sijaitsee lähellä Malin rajaa 75 kilometriä Amourjista etelään. Kunnassa on 47 800 ja kylässä 8 600 asukasta (vuonna 2013, väestönlaskenta).
Maantiede ja ilmasto.
Adel Bagroun kunnan pinta-ala on 6 400 neliökilometriä. Se rajoittuu lännessä Bougadoumin, pohjoisessa Amourjin ja idässä Dharin kuntiin sekä etelässä Maliin. Kunta kuuluu Hodhin luonnonalueeseen. Se on pinnanmuodostukseltaan etupäässä tasankoa, jota halkovat vesieroosion muodostamat rotkot. Maaperä on pääosin savea ja hiekkaa.
Ilmasto on sudanilais-sahelilainen. Vuotuinen sademäärä vaihtelee 150 ja 500 millimetrin välillä. Luonnonvarainen kasvillisuus on pensas- ja heinäsavannia.
Asutus.
Kuntaan kuuluu 273 kylää. Asukkaat ovat etupäässä maureja. Lisäksi on fulbeja, wolofeja, soninkeja ja bambaroita. Vallitseva uskonto on islam.
Historia.
Alue kuului ennen vuotta 1945 Ranskan Sudaniin. Vuonna 1962 perustettiin Adel Bagroun arrondissementti. Nykyinen kunta on perustettu vuonna 1988.
Liikenne, talous ja palvelut.
Kunnan liikenneyhteydet ovat heikot varsinkin sadekaudella. Rakenteilla on Néman, Amourjin ja Adel Bagroun välinen päällystetty maantie.
Väestön pääelinkeinot ovat karjanhoito, maanviljely ja kaupankäynti, joka suuntautuu myös Maliin. Tuotantoeläimiä ovat naudat, lampaat, vuohet, kamelit, hevoset ja aasit. Tärkeimmät viljelykasvit ovat hirssi, durra, lehmänpapu, vesimeloni ja vihannekset. Adel Bagroussa pidetään viikoittaiset markkinat. Käsityöammattien merkitys on melko vähäinen.
Palveluihin kuuluvat peruskoulut, lyseo ja terveyskeskus. Keskuskylässä on vesijohto- ja sähköverkot.
Taganrogin eteläinen lentoasema

Taganrogin eteläinen lentoasema eli Taganrog-Južnyin lentoasema (, kansallinen lentopaikkatunnus: УРРТ ja ЬРРТ) on Venäjän Rostovin alueen Taganrogissa sijaitseva lentoasema. Lentoasema sijaitsee noin 5 kilometriä Taranrogin keskustasta länteen. Lentoasema palvelee niin lentokoneteollisuuden kuin siviili- ja sotilasilmailun tarpeita. Elokuussa 2020 uutisoitiin lentokentän 250 miljoonan ruplan kunnostustöistä. Aiemmin kesällä 2018 oli uutisoitu noin 230 miljoonan ruplan kunnostustöistä ja Taganrog-Južnyin toimimisesta Donin Rostovin Platovin kansainvälisen lentoaseman varakenttänä.
Taganrogin eteläisen lentoaseman itäpäässä sijaitsee Berijevin lentokonetehdas, jonka vastuulla lentoasema on ja jonka tuotekehitys- ja huoltotoiminnassa lentokenttä on keskeinen. Kentän itäpäässä on yhtiön keskeisiin tuotteisiin kuuluville vesilentokoneille sopiva veneramppi Asovanmerelle. Berijev on nykyisin osa laajaa OAK-konsernia (United Aircraft Corporation, UAC).
Marcel Fässler (rattikelkkailija)

Marcel Fässler (s. 21. helmikuuta 1959) on sveitsiläinen rattikelkkailija. Fässler voitti yhdessä Ekkehard Fasserin, Kurt Meierin ja Werner Stockerin kanssa rattikelkkailun nelimiehisen joukkuekisan olympiakultaa Calgaryn talviolympialaisissa 1988.
Fässlerin poika Adrian on myös olympialaisissa kilpaillut rattikelkkailija.
Knut Fredrik Björkbom

Knut Fredrik Björkbom (23. syyskuuta 1853 Hämeenlinna – 11. tammikuuta 1943 Hämeenlinna) oli suomalainen Hämeenlinnassa asunut kauppias, keräilijä ja muistelmien kirjoittaja.
Björkbom syntyi nahkurintytär Charlotta Elisabeth Caleniuksen aviottomana lapsena, hänen isänsä oli Venäjän armeijassa palvellut luutnantti Viktor Björkbom. Vaatimattomista oloista tullut Björkbom meni jo 11-vuotiaana juoksupojaksi kauppias Otto Nyströmin liikkeeseen. Hän pääsi sitten kauppa-apulaiseksi ja siirtyi 1867 M. Klepowin liikkeeseen ja 1873 kauppias Anders Södermanin kangaskauppaan. Itsenäiseksi liikemieheksi Björkbom alkoi vuonna 1875 ja hän toimi aluksi helsinkiläisten liikkeiden asiamiehenä Hämeenlinnassa.
Björkbom osti vuonna 1877 kauppias Viktor Heleniuksen sekatavarakaupan ja hoiti sitä vuoteen 1903 saakka. Tämän jälkeen Björkbom piti paperikauppaa vuoteen 1919 saakka. 1920-luvulla hän alkoi laatia muistelmakirjoituksia elämästään ja Hämeenlinnan oloista aina 1840-luvulta lähtien. Kirjoituksia julkaistiin Hämeen Sanomat-lehdessä otsikolla "Kellastuneita muistoja Hämeenlinnasta". Björkbom keräsi myös kuuluisien henkilöiden valokuvia kokoelmaansa.
Björkbom oli Hämeenlinnan kaupunginvaltuuston jäsenenä parikymmentä vuotta, köyhäinhoitolautakunnan jäsenenä toistakymmentä vuotta ja majoituslautakunnan puheenjohtajana 20 vuotta sekä lyhyempiä aikoja muun muassa raatimiehenä ja vaakamestarina. Hän kuului Hämeenlinnan vapaapalokunnan perustajiin ja toimi palokunnan ruiskumestarina, johtokunnan jäsenenä ja sihteerinä. Hämeenlinnan Kauppayhdistyksessä Björkbom oli johtokunnan jäsenenä, sihteerinä, rahastonhoitajana ja edustajana kauppiaskokouksissa. Hän oli mukana perustamassa Hämeenlinnan museota ja oli museon johtokunnan jäsenenä vuodesta 1912 alkaen. Björkbom oli myös Hämeenlinnan Eläinsuojeluseuran johtokunnan jäsen ja toimi seuran sihteerinä 25 vuoden ajan. 
Björkbom kuoli 89-vuotiaana tammikuussa 1943. Hän oli kuollessaan Hämeenlinnan vanhin asukas. Hänet on haudattu Ahveniston hautausmaalle Hämeenlinnaan.
David Granger (rattikelkkailija)

David Granger (26. tammikuuta 1903 – 27. syyskuuta 2002) oli yhdysvaltalainen rattikelkkailija ja liikemies, joka kilpaili 1920-luvun lopussa. Granger voitti viiden miehen rattikelkkailun joukkuekilpailussa olympiahopeaa vuoden 1928 talviolympialaisissa St. Moritzissa.
Granger valmistui Yalen yliopistosta ja kävi myös Cambridgen yliopiston Christ’s Collegea. Hän avioitui vuonna 1950 ja sai yhden pojan.
Granger työskenteli New Yorkin pörssissä meklarina. Hänellä oli siellä kaupankäyntioikeus pidempään kuin kenelläkään toisella, vuodesta 1926 kuolemaansa saakka vuoteen 2002. 23-vuotiaana Granger alkoi työskennellä isänsä perustamassa Wall Streetillä toimineessa Sulbacher, Granger &amp; Co -yrityksessä ja osti pörssin kaupankäyntiin oikeuttaneen paikan 143 000 dollarilla. Hän työskenteli säännöllisesti pörssissä, kunnes hänen terveytensä alkoi heiketä joitakin vuosia ennen kuolemaa.
Granger osallistui toiseen maailmansotaan ja yleni majuriksi. Hänet palkittiin Brittiläisen imperiumin ritarikunnan kunniamerkillä ansioistaan Britanniaan lähetettyjen lentokoneiden toimittamisessa. Hän loukkaantui vuonna 1975 New Yorkin Fraunces Tavernissa tapahtuneessa pommi-iskussa.
Konstantin Jakovleff

Konstantin Pavlovitš Jakovleff (24. heinäkuuta 1845 Kostroman kuvernementti, Venäjän keisarikunta – 25. helmikuuta 1904 Viipuri) oli yritysjohtaja, yrittäjä ja laivanvarustaja, joka sai kauppaneuvoksen arvonimen.
Jakovleffin vanhemmat olivat kauppaneuvos Paul Jakovleff ja Katherina Jakovleff ja puoliso vuoteen 1903 Jekatrina (Katharina) Mihailovna Beloff. Jakovleff oli K. &amp; J. Jakovleff -toiminimen osakas Viipurissa vuodesta 1878, Kelkkalan tulitikkutehtaan osakas Viipurin pitäjässä vuodesta 1878, Luukkalan sahan omistaja Lappeen pitäjässä 1880–1888, kylpylaitoksen omistaja Viipurissa vuodesta 1880, viinanpolttimon omistaja 1890–1901 ja Oy K. Jakovleffin viinapolttimo ja tislaustehtaan pääosakas ja toimitusjohtaja vuodesta 1901. Hän oli myös laivanvarustaja, joka omisti sekä sisävesialuksia että valtamerikelpoisen höyrylaivan. Jakovleff sai kauppaneuvoksen arvonimen 1885. Hänelle myönnettiin myös kunniaporvarin arvo.
Fredrik Vilhelm Lönn

Fredrik Vilhelm (Ville) Lönn (20. heinäkuuta 1870 Tampere – 17. marraskuuta 1949 Jyväskylä) oli suomalainen kamreeri, kasööri ja keräilijä.
Lönnin vanhemmat olivat panimomestari Emanuel Wilhelm Lönn ja Maria Mathilda Siren. Hän opiskeli itsekin panimomestariksi ja toimi Joutsan panimon johtajana ennen muuttoaan Jyväskylään. Jyväskylässä Lönn oli kauppaneuvos Julius Johnsonin omistaman Jyväskylän Oluttehtaan johtajana vuoteen 1910 saakka. Sen jälkeen hän oli Jyväskylän sairaalan taloudenhoitajana sekä kasöörinä Jyväskylän säästöpankissa aina 1930-luvun lopulle saakka. Lönnillä oli myös polkupyörien edustus ja hän oli osakkaana eri liikeyrityksissä.
Lönn oli Jyväskylän kaupunginvaltuuston jäsenenä 1914–1916 sekä verotuslautakunnan jäsenenä. Hän harrasti lohenongintaa, metsästystä ja purjehdusta Päijänteellä ystäviensä apteekkari Eugen (Seeni) Mansneruksen (1868–1952) ja voimistelun lehtori Gustaf Albert Stooren (1864–1916) kanssa. He olivat mukana myös Mieskuoro Sirkoissa, jossa Lönn lauloi ensi bassoa puolen vuosisadan ajan. Lönn oli Mieskuoro Sirkkojen puheenjohtajana 1917–1923, johtokunnan jäsenenä 1926–1927 ja musiikkilautakunnan jäsenenä 1929–1930. Hänestä tuli myös kuoron kunniajäsen.
Lönn harrasti postimerkkien, perhosten ja linnunmunien keräämistä sekä eläinten täyttämistä. Hän järjesti myös muun muassa Jyväskylän lyseon ja Jyväskylän seminaarin luonnontieteelliset kokoelmat. 
Fredrik Wilhelm Lönnin sisar oli arkkitehti Wivi Lönn. Wivi Lönn suunnitteli veljelleen vuonna 1908 Jyväskylään valmistuneen asuintalon.
Kannuskoski

Kannuskoski on Luumäellä sijaitseva kylä. Se sijaitsee Etelä-Karjalan ja Kymenlaakson rajalla, Väliväylän (Valkealan reitin) varrella. Kannuskoski kuuluu Lakkalan rekisterikylään. Kannuskoski ulottuu myös Kouvolan kaupungin (entisen Valkealan kunnan) ja Kymenlaakson maakunnan alueelle. Kouvolan puoleinen osa kuuluu Utin kaupunginosaan ja entiseen Sorsalan rekisterikylään. Kannuskoskella sijaitsee Kannuskosken puuhiomo. Kannuskoskelta on matkaa Luumäen kuntakeskukseen Taavettiin 22 kilometriä, Valkealan kirkonkylälle 30 kilometriä, Kouvolaan 35 kilometriä ja Lappeenrantaan 60 kilometriä.
CitizenGO

CitizenGO on katolisen, äärioikeistolaisen ja äärikonservatiivinen HazteOir-järjestön perustama säätiö ja kampanjaryhmä. CitizenGO on perustettu Madridissa, Espanjassa vuonna 2013. 
Säätiö tekee vetoomuksia 50 maassa ja pääasiassa tukee konservatiivisia kristillisiä aatteita, sekä vastustaa samaa sukupuolta olevien avioliittoa, aborttia ja eutanasiaa.
Historia.
HazteOir perusti CitizenGO:n Madridissa, Espanjassa syyskuussa 2013 laajentaakseen toiminta-aluettaan espanjankielisten maiden ulkopuolelle. CitizenGO:n mukaan järjestöllä on "ryhmän jäseniä viidessätoista kaupungissa kolmella mantereella", jotka auttavat vetoomusten allekirjoitusten keräämisessä 50 maassa ja kahdeksalla kielellä. CitizenGO-säätiötä tuetaan taloudellisesti jäsentensä verkkolahjoituksilla. 
CitizenGO:n toimitusjohtaja on Álvaro Zulueta. CitizenGO-säätiön johtokuntaan kuuluvat Ignacio Arsuaga (perustaja ja puheenjohtaja), Walter Hintz, Blanca Escobar, Luca Volontè ("Unione dei Democratici Cristiani" -poliitikko), Brian S. Brown (LGBT-oikeuksien vastaisen National Organization for Marriage -järjestön puheenjohtaja),Gualberto García, Aleksei Komov (Komov on Venäjän edustaja kristillistä oikeistoa kannattavassa World Congress of Families -kongressissa ja häntä pidetään Vladimir Putinia kannattavan oligarkin Konstantin Malofejevin läheisenä liittolaisena), Alejandro Bermudez ja John-Henry Westen.
Vuonna 2001 lakimies Ignacio Arsuaga perusti HazteOirin (kirjaimellisesti "Tee itsesi kuulluksi"). HazteOir sulautui myöhemmin osaksi CitizenGO:ta, mitä pidettiin järjestön "uudelleen brändäyksenä". 
CitizenGO on liitetty HazteOirin tapaan El Yunqueen, meksikolaista alkuperää olevaan salaseuraan. 
Vuonna 2021 CitizenGO:n hallituksen jäsen Luca Volontè tuomittiin neljäksi vuodeksi vankeuteen lahjusten vastaanottamisesta Azerbaidžanista vastineeksi Azerbaidžanin ihmisoikeustilannetta koskevan raportin tukahduttamisesta. Lahjukset olivat osa rahanpesutapausta, jossa Azerbaidžan pyrki puhdistamaan mainettaan lahjomalla eurooppalaisia poliitikkoja. Osa pestyistä varoista siirrettiin CitizenGO:lle.
Chelsea Zhang

Chelsea T. Zhang (s. 4. marraskuuta 1996 Pittsburgh, Pennsylvania, Yhdysvallat) on yhdysvaltalainen näyttelijä. Hän näytteli Rose Wilsonia DC Universe / HBO Max -supersankarisarjassa Titans (2019) ja hänellä oli toistuvia rooleja Disney Channelin komediadraamassa Andi Mack (2017–2018) ja Netflixin mustassa komediassa Daybreak (2019). Hänen elokuvarooleihinsa kuuluu komediadraama Me and Earl and the Dying Girl (2015).
Nuoruus ja koulutus.
Zhang on kotoisin Pittsburghista, Pennsylvaniasta. Hän oli nuorten olympialaisten taitoluistelun karsinnoissa esiteininä. Hän kävi North Allegheny Senior High Schoolia. Hänet hyväksyttiin varhain 16-vuotiaana Etelä-Kalifornian yliopistoon. Hän valmistui Marshall School of Businessista kauppahallinnon tutkinnolla vuonna 2017.
Ura.
Zhang teki debyyttinsä vuonna 2012 elokuvassa The Perks of Being a Wallflower. Hän näytteli Naomia vuoden 2015 elokuvassa Me and Earl and the Dying Girl.
Vuodesta 2017 vuoteen 2018 Zhang näytteli toistuvaa Brittanyn, Bex Mackin (Lilan Bowden) pomon roolia The Fringessä, Disney Channel -sarjan Andi Mack -sarjan kaudella 1 ja 2.
Zhang näytteli Sawyeria vuoden 2018 itsenäisessä elokuvassa Relish, joka esitettiin useilla kansainvälisillä elokuvafestivaaleilla, mukaan lukien vuoden 2019 Burbank International Film Festival, jossa Zhang sai useita ehdokkuutta ja palkintoja parhaasta naissivuosasta ja parhaasta yhtyeestä.
Maaliskuussa 2019 ilmoitettiin, että Zhang näyttelee Rose Wilsonia hahmon ensimmäisessä live-iteraatiossa DC Universe -sarjan Titans-sarjan toisella kaudella. Hän esitti myös KJ:tä vuoden 2019 Netflix-sovituksessa Daybreakista.
Marraskuussa 2021 ilmoitettiin, että Zhang näyttelee Sophiea Abigail Hing Wenin Loveboatin elokuvasovituksessa Taipeissa.
Fiskarsin paloasema

Fiskarsin paloasema () on entinen paloasema Fiskarin kylässä Raaseporissa. Paloasema on valmistunut vuonna 1912 ja se saneerattiin vuonna 1931 Fiskarsin vapaapalokunnan 50-vuotisjuhlavuoden yhteydessä. Paloasemassa on korkea torni, jota käytettiin paloletkujen kuivattamiseen. Nykyisin Fiskarsin paloasema toimii esimerkiksi näyttämönä teatterinäytöksille.
Fiskarsin paloasema restauroitiin vuonna 2024 ja avattiin käyttöön jälleen 25. tammikuuta samana vuonna. Restauroinnilla juhlistettiin Fiskars-yhtiön 375-vuotista taivalta.
Johannes Lebech

Niels Johannes Lebech (s. 12. syyskuuta 1948 Skive) on tanskalainen Radikaalin Venstren poliitikko. Hän toimi Tanskan kirkkoministerinä vuosina 2000–2001 ja oli meppi vuosina 2007–2009. Vuosina 1997–2000 hän johti puolueensa maanlaajuista organisaatiota.
Suomen Taiteilijain näyttely

Suomen Taiteilijain näyttely, myös Suomen taiteilijaseuran vuosinäyttely, oli Suomen Taiteilijaseuran vuodesta 1891 järjestämä yhteisnäyttely. Näyttelyt järjestettiin aluksi Ateneumissa. Viimeinen Suomen Taiteilijain näyttely oli esillä Helsingin taidehallissa vuoden 2014 lopulla.
Viimeistä kertaa lukuun ottamatta Taiteilijain näyttely perustui vapaaseen tarjontaan ja juryn valitsemiin teoksiin. 
Näyttely syntyi vastapainoksi Suomen Taideyhdistyksen järjestämille näyttelyille, joissa uudemmat suuntaukset eivät päässeet kovin näkyville paikoille. Ensimmäinen taiteilijaseuran järjestämä näyttely sai hyvän vastaanoton lehdistössä. Näytteillä oli muun muassa Ellen Thesleffin tuore teos "Kaiku".
Hiidensalmen saha

Hiidensalmen saha () on Lohjalla, Uudellamaalla sijainnut entinen saha. Nykyisin alueella sijaitsee Hiidensalmen asuinalue, joka rakennettiin Lohjan asuntomessuja varten vuonna 2021.
Historia.
Läntisen Uudenmaan metsänomistajat perustivat vuonna 1926 "Lohjanvesistön Metsä Oy":n, joka rakennutti Hiidensalmen itärannalle höyryvoimalla toimineen sahan. Sahan toiminta käynnistyi vuonna 1928. Hiidensalmen sahan alkuperäisistä rakennuksista on yhä jäljellä isännöitsijän talo, sekä konttorirakennus Kokkokallio Hiidensalmen sillan lähellä. Sahan työntekijöiden määrä vaihteli 100 työntekijän molemmilla puolin. Tukit uitettiin sahalle vesistöjen varrelta jopa Lopelta ja Tammelasta asti. Sahalle johti oma rautatien sivuraide, jota käyttäen suuri osa tuotetusta puutavarasta kuljetettiin Hangon satamaan. Hangosta tavara laivattiin ulkomaille, pääasiassa Englantiin.
Valmistuessaan Hiidensalmen saha oli suurin Lohjanvesistön alueen sahoista ja valtakunnallisesti keskisuuri. Vuosituotantokapasiteetti oli jopa 35 000 kuutiometriä. Vuosien mittaan sahaa kehitettiin ja yksi kehitystoimenpiteistä oli uuden kuorimalaitoksen käynnistäminen lokakuussa 1950. Kone kuori pyörivässä rummussa 400 kuusitukkia tunnissa. Kuorintakone oli asennettu Lohjanjärveen noin 40 metriä rantaviivasta tehdyn betonijalustan päälle, sillä paikalle uitetut tukit nostettiin kuorittavaksi suoraan vedestä. Ranta-alue oli matala ja se täyttyi nopeasti puun kuoriaineksella siten, että rantaviiva siirtyi vähitellen kuorimon viereen. Kuorintalaitos poistui käytöstä 1960-luvulla, kun tukkeja alettiin kuoria lohjalaisen Valon Koneen kehittämällä maalla toimivalla kuorimakoneella. Vanha kuorimakone purettiin ja siitä jäi jäljelle vain betonialusta, joka on nykyisin ainoa jäljellä oleva jäänne itse sahalaitoksesta.
Hiidensalmen saha päätti toimintansa vuoden 1967 alussa. Riihimäkeläinen Paloheimo-yhtymä oli edellisenä vuonna ostanut Lohjanvesistön Metsä Oy:n osake-enemmistön. Paloheimo-yhtymä irtisanoi sahan työntekijät ja poisti kilpailijan markkinoilta.
Ewerton Teixeira

Ewerton Teixeira (s. 13. helmikuuta 1982 São Paulo) on brasilialainen karateka ja uransa lopettanut potkunyrkkeilijä ja vapaaottelija. Hän voitti Kyokushinissa kolme maailmanmestaruutta ja viidesti All American Openin, joka on myös turnauksen ennätys. Potkunyrkkeilyssä hän voitti Fukuokan K-1 World GP mestaruuden 2008.
Kilpaura.
Syyskuussa 2002 Teixeira saavutti maailmanmestaruuden joukkuekumitessa, kun Brasilia voitti loppuottelussa Venäjän.
Pytho

Pytho on kolvakuoriaisten heimoon kuuluva kovakuoriaissuku. Suvun lajeista Suomessa on tavattu kolme lajia. Suvun lajeja esiintyy laajemmin lähinnä Euroopassa ja Pohjois-Amerikassa. Suvun lajimäärä vaihtelee eri lähteissä.